SA pianis-komponis (92) sterf nadat hy val | Netwerk24
Deur Christiaan Boonzaier 20 Julie 2021 06:30
Die Hongaars-Suid-Afrikaanse konsertpianis en komponis dr. Thomas Rajna is Vrydag in die ouderdom van 92 in Kaapstad dood.
Dr. Thomas Rajna voor sy klavier. Foto: Argief
Luidens 'n familieverklaring het Rajna 'n dag tevore by sy huis gestruikel en sy heup gebreek. Hy is in die Life Vincent Pallotti-hospitaal opgeneem en is 'n paar uur later oorlede.
"Baie dankie aan almal vir jul hartlikheid en simpatie. Dit maak saak," lui die verklaring, wat deur drie van sy vier kinders – Daniel, Jessica en Trilby – uitgereik is. Sy oudste seun, David, is reeds in 1996 dood.
Rajna het luidens die verklaring toe ook 'n "impromptu-les" oor Chopin se Étude nr. 3 aangebied.
Rajna se seun Daniel, vir wie plaaslike dansliefhebbers as 'n kranige balletdanser ken, het aan Netwerk24 gesê sy pa was beslis 'n "legende".
Hy het bevestig dat Rajna benewens sy drie kinders ook deur sy tweede vrou, Ann, en twee kleinkinders, Finn en Felix, oorleef word.
Rajna is in Boedapest gebore en het in Engeland studeer en doseer voordat hy hom in 1970 in Kaapstad gevestig het om 'n pos as dosent in klavier aan die Universiteit van Kaapstad te vul. Hy het in 1993 afgetree.
Benewens sy opnames van veral Oos-Europese en Suid-Amerikaanse komposisies het hy hom as een van Suid-Afrika se voorste komponiste van klassieke musiek gevestig: Talle orkeswerke, kamermusiekstukke, twee operas, 'n ballet, en talle concerto's – onder meer vir onderskeidelik klavier, harp, klarinet en viool – het uit sy pen gevloei.